Statsadvokaten har tiltalt en 20 år gammel mann for voldtekt av en jevnaldrende kvinne.

Ifølge tiltalen skal han ha fjernet tampongen hun brukte og satt inn ny tampong mens kvinnen sov i beruset tilstand.

KVINNEN HUSKER INGENTING

Overgrepet skal ha skjedd på en fest i en Hordalands-kommune i september i fjor, men først to måneder senere ble saken anmeldt til politiet.

Selv husker kvinnen ikke noe av det som skjedde, men har fått vite om det påståtte overgrepet av vitner i ettertid.

Da BA omtalte den spesielle overgrepssaken første gang i juli, ble den etterforsket som en seksuell handling uten samtykke.

Men statsadvokaten mener at innføring av tampong på en annen person kan likestilles med samleie, og at det rammes av voldtektsparagrafen om å ha «seksuell omgang med noen som er bevisstløs eller av andre grunner ute av stand til å motsette seg handlingen”

– SPESIELL SAK

Strafferammen for voldtekt er fengsel i inntil ti år.

Etter det BA får opplyst nekter 20-åringen skyld i voldtekt.

– Saken er spesiell, men jeg ønsker ikke å kommentere tiltalen før jeg har snakket med min klient, sier 20-åringens forsvarer til BA.

Heller ikke fornærmedes bistandsadvokat ønsker å kommentere saken.

ERSTATNING

Rettssaken mot 20-åringen kommer opp for tingretten i begynnelsen av mars neste år.

Det er i tiltalen tatt forbehold om å nedlegge påstand om erstatning og oppreisning til fornærmede.